Dette er virkelig en fantastisk leilighet! Vi var et reisefølge på 5 personer som ønsket oss 3 soverom og 3 bad og valgte derfor denne leiligheten ut fra plassering, tidligere omtaler og pris - og vi ble på ingen måte skuffet.
Med tunge kofferter og leilighet i 3.etasje var det først en hyggelig melding å få av Riccardo, som møtte oss som avtalt, at stedet faktisk hadde heis. Vel oppe var det en åpenbaring av en leilighet vi fikk se; en stor gang, et stort og flott soverom, et moderne og velutstyrt kjøkken og en liten stue - alt av høy kvalitet og et øye for detaljer. Men det var mer; først to vakre bad - ett med dusj og ett med badekar/dusj, ikke de største men store nok, og så to flotte soverom til, det siste også med eget bad og dusj. Det var på mange måter litt hotell-standard på det hele med både såpe, shampoo, hårtørker og ulike størrelser håndklær tilgjengelig.
Det er veldig tydelig at eieren, Hilda, har lagt sjelen sin i denne leiligheten. Det er fullt av både praktiske og vakre detaljer - og ikke minst; sengene var deilige å sove i. Det største soverommet vender ut mot gaten, så man må være forberedt på at det her kan være noe ‘by-lyd’ om kvelden/natten.
Området leiligheten ligger i er relativt rolig med noe trafikk i gaten utenfor. Avstanden til spisesteder og alt det andre man ønsker å se og gjøre i Roma, er likevel bare noen minutter unna. Det ligger også et minimarked rett oppi gaten.
Vi kan i grunnen bare oppsummere med å si at vi var særdeles fornøyd med vårt valg av leilighet, og vi kommer svært gjerne tilbake!